SCB ควงคู่ JAS ทรุดหนัก! ล่าสุดหลุด 5 บาท จับตางบ SCB ไตรมาสนี้
SCB ควงคู่ JAS ทรุดหนัก! ล่าสุดหลุด 5 บาท จับตางบ SCB ไตรมาสนี้
25 มิ.ย. 2561

ผู้สื่อข่าวรายงานว่า ราคาหุ้น ธนาคารไทยพาณิชย์ จำกัด (มหาชน) หรือ SCB ปิดตลาดวันนี้ (25 มิ.ย.61) อยู่ที่ระดับ 124 บาท ลบ 4.50 บาท หรือ 3.50% สูงสุดที่ระดับ 127.50 บาท ต่ำสุดที่ระดับ 123 บาท มูลค่าซื้อขาย 2.40 พันล้านบาท

โดยปัจจัยที่ส่งผลให้ราคาหุ้น SCB ปรับตัวลดลงคาดว่านักลงทุนกังวลในเรื่องของผลการดำเนินงานในช่วงไตรมาส 2/61 ที่คาดว่าจะปรับตัวลดลง ซึ่งส่งผลให้เกิดการเทขายทำกำไรออกมา
ด้านบล.ฟินันเซีย ไซรัส คาดการณ์ว่า SCB จะประกาศผลประกอบการในไตรมาส 2/2561 ที่ 9,898 ล้านบาท ซึ่งถือว่าเป็นธนาคารพาณิชย์ที่ทำผลกำไรได้มากที่สุด แต่อย่างไรก็ตามกำไรดังกล่าวลดลง 17% เมื่อเทียบกับช่วงเดียวกันเมื่อปีก่อน และคิดเป็นการปรับตัวลดลงสูงที่สุดในกลุ่มธนาคารพาณิชย์ด้วยเช่นกัน
ขณะเดียวกัน ราคาหุ้น บริษัทจัสมิน อินเตอร์เนชั่นแนล จำกัด (มหาชน) หรือ JAS ปิดตลาดที่ระดับ 4.96 บาท ลบ 0.54 บาท หรือ 9.82% สูงสุดที่ระดับ 5.50 บาท ต่ำสุดที่ระดับ 4.96 บาท มูลค่าการซื้อขาย 323.11 ล้านบาท

โดยราคาหุ้น JAS ปรับตัวลดลงต่อเนื่อง หลังมีการรายงานข่าวเมื่อวันที่ 22 มิ.ย.61 ว่า ศาลทรัพย์สินทางปัญญาและการค้าระหว่างประเทศกลางได้พิพากษาให้บริษัทชำระเงินให้แก่เจ้าหนี้สถาบันการเงินอีกหนึ่งรายคิดเป็นเงินไทยประมาณ 33 ล้านบาท พร้อมดอกเบี้ยในอัตรา LIBOR บวกด้วยร้อยละ 4 ต่อปีนับจากวันที่ 15 ก.ย.2546 จนกว่าบริษัทจะชำระหนี้ให้แก่เจ้าหนี้รายนั้นเสร็จสิ้น
แต่อย่างไรก็ตาม บริษัทมีความเห็นแตกต่างกับคำพิพากษาของศาลชั้นต้นในประเด็นข้อเท็จจริงและข้อกฏหมาย บริษัทจึงประสงค์ที่จะใช้สิทธิอุทธรณ์คำพิพากษาดังกล่าวภายใน 1 เดือนตามกฏหมาย หรือภายในกำหนดระยะเวลาที่ขยายออกไปตามที่ได้รับอนุญาตจากศาล
ทั้งนี้ บริษัทได้บันทึกประมาณการหนี้สินที่อาจเกิดขึ้นจากการฟ้องร้องของเจ้าหนี้สถาบันการเงินรายดังกล่าวไว้ในงบการเงินของบริษัทเป็นจำนวนประมาณ 15.80 ล้านบาท และบริษัทเชื่อว่าคำพิพากษาของศาลดังกล่าวจะไม่ส่งผลกระทบต่อบริษัทอย่างมีนัยสำคัญ